ประกาศคณะกรรมการข้าราชการศาลยุติธรรม เรื่อง การกําหนดเงินเพิ่มสําหรับตําแหน่งที่มีเหตุพิเศษ ตําแหน่งนิติกร (ฉบับ Update ล่าสุด)
ประกาศคณะกรรมการข้าราชการศาลยุติธรรม
ประกาศคณะกรรมการข้าราชการศาลยุติธรรม
เรื่อง การกำหนดเงินเพิ่มสำหรับตำแหน่งที่มีเหตุพิเศษ
ตำแหน่งนิติกร
 

อาศัยอำนาจตามความในมาตรา
๒๑ (๙) และมาตรา ๒๔ แห่งพระราชบัญญัติระเบียบบริหารราชการศาลยุติธรรม พ.ศ. ๒๕๔๓
ประกอบมาตรา ๓๘ แห่งพระราชบัญญัติระเบียบข้าราชการพลเรือน พ.ศ. ๒๕๕๑ ระเบียบ ก.พ.
ว่าด้วยเงินเพิ่มสำหรับตำแหน่งที่มีเหตุพิเศษของข้าราชการพลเรือน พ.ศ. ๒๕๕๒ ประกาศ
ก.พ. เรื่อง กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน
พ.ศ. ๒๕๕๒ และมติคณะกรรมการข้าราชการศาลยุติธรรม ครั้งที่ ๑๖/๒๕๕๓ เมื่อวันที่ ๒๓
ธันวาคม พ.ศ. ๒๕๕๓ ให้ตำแหน่งนิติกรในสำนักงานศาลยุติธรรมได้รับเงินเพิ่มสำหรับตำแหน่งที่มีเหตุพิเศษ
คณะกรรมการข้าราชการศาลยุติธรรม (ก.ศ.)
โดยความเห็นชอบจากคณะกรรมการบริหารศาลยุติธรรม จึงออกประกาศเกี่ยวกับการกำหนดเงินเพิ่มสำหรับตำแหน่งที่มีเหตุพิเศษ
ตำแหน่งนิติกร ดังต่อไปนี้

ข้อ
๑ ประกาศนี้เรียกว่า ประกาศคณะกรรมการข้าราชการศาลยุติธรรม
เรื่อง การกำหนดเงินเพิ่มสำหรับตำแหน่งที่มีเหตุพิเศษ ตำแหน่งนิติกร

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
ข้อ ๓ ข้าราชการศาลยุติธรรมผู้ดำรงตำแหน่งประเภทวิชาการในสายงานนิติการ
ตำแหน่งนิติกร ระดับปฏิบัติการ ระดับชำนาญการ ระดับชำนาญการพิเศษ และประเภทอำนวยการ
สายงานอำนวยการเฉพาะด้าน ตำแหน่งผู้อำนวยการเฉพาะด้าน (นิติการ) ระดับต้น
ซึ่งอยู่ในหลักเกณฑ์และเงื่อนไข ดังต่อไปนี้ เป็นผู้ดำรงตำแหน่งที่มีเหตุพิเศษ
ให้ได้รับเงินเพิ่มสำหรับตำแหน่งที่มีเหตุพิเศษ ซึ่งเรียกโดยย่อว่า พ.ต.ก.
(๑) ผ่านการอบรมหลักสูตรนักกฎหมายภาครัฐหรือหลักสูตรอื่นที่เทียบเท่า
ซึ่ง ก.ศ. กำหนดหรือรับรอง
(๒) ผ่านกระบวนการคัดเลือกตามหลักเกณฑ์และวิธีการที่
ก.ศ. กำหนด
(๓) ปฏิบัติงานในหน่วยงานดังต่อไปนี้
๑) หน่วยงานที่กำหนดในประกาศคณะกรรมการบริหารศาลยุติธรรม
เรื่อง การแบ่งส่วนราชการภายในและกำหนดอำนาจหน้าที่ของส่วนราชการในสังกัดสำนักงานศาลยุติธรรม
ซึ่งมีอำนาจหน้าที่เกี่ยวข้องกับงานด้านกฎหมายและหัวหน้าหน่วยงานดำรงตำแหน่งในสายงานนิติการ
หรือ
๒) หน่วยงานต่ำกว่ากองหรือสำนัก
หรือหน่วยงานเทียบเท่ากองหรือสำนัก ตามการแบ่งงานภายในของสำนักงานศาลยุติธรรม
ที่มีอำนาจหน้าที่เกี่ยวข้องกับงานด้านกฎหมาย
หรือการสนับสนุนการพิจารณาพิพากษาคดีของศาล
(๔) ปฏิบัติหน้าที่หลักของตำแหน่งนิติกรที่ได้รับแต่งตั้งตามที่
ก.ศ. กำหนดไว้ในมาตรฐานกำหนดตำแหน่ง และลักษณะงานด้านกฎหมายในสำนักงานศาลยุติธรรม

ข้อ ๔ หลักเกณฑ์และอัตราเงินเพิ่มสำหรับตำแหน่งที่มีเหตุพิเศษ
ตำแหน่งนิติกร ให้เป็นไปตามบัญชีหมายเลข ๑ ท้ายประกาศนี้
ผู้ได้รับ พ.ต.ก. ที่ได้รับการเลื่อนและแต่งตั้งให้ดำรงตำแหน่งในระดับที่สูงขึ้น
และมีสิทธิได้รับ พ.ต.ก. ที่สูงขึ้นตามระดับตำแหน่ง ให้ได้รับ พ.ต.ก.
ในอัตราเดิมจนกว่าจะผ่านการคัดเลือกตามหลักเกณฑ์และวิธีการคัดเลือกผู้ดำรงตำแหน่งนิติกรให้ได้รับเงินเพิ่มสำหรับตำแหน่งที่มีเหตุพิเศษ
ตำแหน่งนิติกร ในอัตราที่สูงขึ้นตามระดับตำแหน่ง

ข้อ ๕ การจัดลักษณะงานด้านกฎหมายในสำนักงานศาลยุติธรรมให้เป็นไปตามบัญชี
หมายเลข ๒ ท้ายประกาศนี้

ข้อ ๖ หลักเกณฑ์และวิธีการคัดเลือกผู้ดำรงตำแหน่งประเภทวิชาการในสายงานนิติการ
ตำแหน่งนิติกร ระดับปฏิบัติการ ระดับชำนาญการ ระดับชำนาญการพิเศษ และประเภทอำนวยการ
สายงานอำนวยการเฉพาะด้าน ตำแหน่งผู้อำนวยการเฉพาะด้าน (นิติการ) ระดับต้น
ให้ได้รับเงินเพิ่มสำหรับตำแหน่งที่มีเหตุพิเศษ ให้เป็นไปตามที่ ก.ศ. กำหนด

ข้อ ๗ ให้มีคณะอนุกรรมการข้าราชการศาลยุติธรรมผู้ทรงคุณวุฒิด้านกฎหมายที่
ก.ศ. แต่งตั้ง รับผิดชอบในการกำหนดหลักเกณฑ์ตัวชี้วัด เป้าหมาย พิจารณาคุณสมบัติ
และประเมินความรู้ความสามารถของผู้ดำรงตำแหน่งนิติกรที่ขอรับเงินเพิ่มสำหรับตำแหน่งที่มีเหตุพิเศษ
จำนวนอย่างน้อย ๓ คน ประกอบด้วย
(๑) ผู้แทน ก.ศ. ๑ คน
(๒) ข้าราชการศาลยุติธรรมที่มีความเชี่ยวชาญด้านกฎหมายซึ่งดำรงตำแหน่งไม่ต่ำกว่าประเภทวิชาการ
ระดับเชี่ยวชาญ ประเภทอำนวยการ ระดับสูง หรือประเภทบริหาร ระดับต้น
(๓) ผู้ทรงคุณวุฒิด้านกฎหมายจากภายนอกสำนักงานศาลยุติธรรม
(๔) หัวหน้าหน่วยงานการเจ้าหน้าที่
หรือผู้ที่ได้รับมอบหมาย เป็นเลขานุการโดยให้ ก.ศ. เลือกอนุกรรมการคนหนึ่งทำหน้าที่เป็นประธาน

ข้อ ๘ ข้าราชการศาลยุติธรรมผู้ดำรงตำแหน่งประเภทวิชาการในสายงานนิติการ
ตำแหน่งนิติกร ระดับปฏิบัติการ ระดับชำนาญการ ระดับชำนาญการพิเศษ และประเภทอำนวยการ
สายงานอำนวยการเฉพาะด้าน ตำแหน่งผู้อำนวยการเฉพาะด้าน (นิติการ) ระดับต้น
ผู้ใดมีสิทธิได้รับเงินเพิ่มสำหรับตำแหน่งที่มีเหตุพิเศษหลายอัตรา
ให้ข้าราชการศาลยุติธรรมผู้นั้นได้รับเงินเพิ่มสำหรับตำแหน่งที่มีเหตุพิเศษในอัตราที่สูงสุดเพียงอัตราเดียว

ข้อ ๙ ข้าราชการศาลยุติธรรมผู้ดำรงตำแหน่งประเภทวิชาการในสายงานนิติการ
ตำแหน่งนิติกร ระดับปฏิบัติการ ระดับชำนาญการ ระดับชำนาญการพิเศษ และประเภทอำนวยการ
สายงานอำนวยการเฉพาะด้าน ตำแหน่งผู้อำนวยการเฉพาะด้าน (นิติการ) ระดับต้น
ผู้ใดปฏิบัติงานไม่เต็มเดือนในเดือนใด ให้ได้รับเงิน เพิ่มสำหรับตำแหน่ง
ที่มีเหตุพิเศษสำหรับเดือนนั้น ตามส่วนของจำนวนวันที่ได้ปฏิบัติหน้าที่
แต่ถ้าในเดือนใดมิได้ปฏิบัติงานไม่มีสิทธิได้รับเงินเพิ่มสำหรับตำแหน่งที่มีเหตุพิเศษสำหรับเดือนนั้น
เว้นแต่กรณีดังต่อไปนี้
(๑) กรณีลาป่วย
ให้ได้รับเงินเพิ่มระหว่างลาได้ในปีงบประมาณหนึ่งไม่เกินหกสิบวันทำการ
เว้นแต่เป็นการป่วยอันเกิดจากการปฏิบัติหน้าที่ ก.ศ. อาจกำหนดให้ได้รับเงินเพิ่มสำหรับตำแหน่งที่มีเหตุพิเศษเกินหกสิบวันทำการได้ตามควรแก่กรณี
(๒) กรณีลาคลอดบุตร ให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ไม่เกินเก้าสิบวัน
(๓) กรณีลากิจส่วนตัวให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ในปีงบประมาณหนึ่งไม่เกินสี่สิบห้าวันทำการ
แต่สำหรับในปีแรกที่รับราชการให้ได้รับเงินเพิ่มระหว่างลาได้ในปีงบประมาณนั้นไม่เกินสิบห้าวันทำการ
(๔) กรณีลาพักผ่อนประจำปี ให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ไม่เกินระยะเวลาที่ผู้นั้นมีสิทธิลาพักผ่อนประจำปีตามที่กำหนดไว้ในระเบียบว่าด้วยการลาของข้าราชการ
(๕) กรณีลาอุปสมบทในพระพุทธศาสนาหรือลาไปประกอบพิธีฮัจญ์
ณ เมืองเมกกะ ประเทศซาอุดิอาระเบีย
ซึ่งมิใช่เป็นการลาภายในระยะเวลาสิบสองเดือนแรกที่เข้ารับราชการ
และตั้งแต่เริ่มรับราชการยังไม่ได้ลาอุปสมบทในพระพุทธศาสนาหรือยังไม่เคยลาประกอบพิธีฮัจญ์
ให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ไม่เกินหกสิบวัน
(๖)
กรณีลาไปเข้ารับการตรวจเลือกหรือเข้ารับการเตรียมพล ให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ไม่เกินหกสิบวัน
แต่ถ้าพ้นระยะเวลาที่ลาดังกล่าวแล้วผู้นั้นไม่ไปรายงานตัวเพื่อเข้าปฏิบัติหน้าที่หลักของตำแหน่งที่ได้รับแต่งตั้งภายในเจ็ดวัน
ให้งดจ่ายเงินเพิ่มสำหรับตำแหน่งที่มีเหตุพิเศษหลังจากนั้นไว้จนถึงวันเข้าปฏิบัติหน้าที่หลัก
(๗) กรณีลาไปศึกษาฝึกอบรม ดูงาน หรือปฏิบัติการวิจัย
ให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ไม่เกินหกสิบวัน
(๘)[๒]
กรณีการอุปสมบทในพระพุทธศาสนาที่คณะกรรมการบริหารศาลยุติธรรมมีมติเป็นกรณีพิเศษโดยไม่ให้ถือเป็นวันลาของข้าราชการศาลยุติธรรม
ให้ได้รับเงินเพิ่มสำหรับตำแหน่งที่มีเหตุพิเศษระหว่างเวลาดังกล่าวได้ไม่เกินหกสิบวัน
(๙)[๓]
กรณีลาไปช่วยเหลือภริยาที่คลอดบุตร
ให้ได้รับเงินเพิ่มสำหรับตำแหน่งที่มีเหตุพิเศษระหว่างลาเฉพาะวันลาที่มีสิทธิได้รับเงินเดือนระหว่างลาตามกฎหมาย
(๑๐)[๔]
กรณีลาไปฟื้นฟูสมรรถภาพด้านอาชีพ ให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ไม่เกินหกสิบวัน


ข้อ ๑๐ ให้ประธานกรรมการข้าราชการศาลยุติธรรมรักษาการตามประกาศนี้


ประกาศ
ณ วันที่ ๑๐ มีนาคม พ.ศ. ๒๕๕๔
วิธวิทย์ หิรัญรุจิพงศ์
รองประธานศาลฎีกา
ประธานกรรมการข้าราชการศาลยุติธรรม
[เอกสารแนบท้าย]

๑.
บัญชีหมายเลข ๑ บัญชีกำหนดหลักเกณฑ์และอัตราเงินเพิ่มสำหรับตำแหน่งที่มีเหตุพิเศษ
ตำแหน่งนิติกร แนบท้ายประกาศคณะกรรมการข้าราชการศาลยุติธรรม เรื่อง
การกำหนดเงินเพิ่มสำหรับตำแหน่งที่มีเหตุพิเศษ ตำแหน่งนิติกร
๒.
บัญชีหมายเลข ๒ บัญชีลักษณะงานด้านกฎหมายในสำนักงานศาลยุติธรรม
แนบท้ายประกาศคณะกรรมการข้าราชการศาลยุติธรรม เรื่อง
การกำหนดเงินเพิ่มสำหรับตำแหน่งที่มีเหตุพิเศษ ตำแหน่งนิติกร
ประกาศคณะกรรมการข้าราชการศาลยุติธรรม
เรื่อง การกำหนดเงินเพิ่มสำหรับตำแหน่งที่มีเหตุพิเศษ ตำแหน่งนิติกร (ฉบับที่ ๒)[๕]

ข้อ
๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๔ ข้าราชการศาลยุติธรรมซึ่งลาไปช่วยเหลือภริยาที่คลอดบุตร
หรือลาไปฟื้นฟูสมรรถภาพด้านอาชีพ ตั้งแต่วันที่ระเบียบคณะกรรมการบริหารศาลยุติธรรม
ว่าด้วยการลาหยุดราชการของข้าราชการฝ่ายตุลาการศาลยุติธรรมและลูกจ้างของสำนักงานศาลยุติธรรม
พ.ศ. ๒๕๕๖
ใช้บังคับให้ได้รับเงินเพิ่มสำหรับตำแหน่งที่มีเหตุพิเศษระหว่างลาได้ตามที่กำหนดไว้ในข้อ
๙ (๙) หรือ (๑๐) แห่งประกาศคณะกรรมการข้าราชการศาลยุติธรรม เรื่อง
การกำหนดเงินเพิ่มสำหรับตำแหน่งที่มีเหตุพิเศษตำแหน่งนิติกร พ.ศ. ๒๕๕๔
ซึ่งแก้ไขเพิ่มเติมโดยประกาศนี้ แล้วแต่กรณี







พัสสน/ผู้จัดทำ
๒๘ เมษายน ๒๕๕๔

วิศนี/เพิ่มเติม
๑๘ พฤษภาคม ๒๕๕๙

ปัญญา/ตรวจ
๗ มิถุนายน ๒๕๕๙























[๑] ราชกิจจานุเบกษา
เล่ม ๑๒๘/ตอนที่ ๒๔ ก/หน้า ๖/๗ เมษายน ๒๕๕๔
[๒] ข้อ ๙ (๘)
เพิ่มโดยประกาศคณะกรรมการข้าราชการศาลยุติธรรม เรื่อง
การกำหนดเงินเพิ่มสำหรับตำแหน่งที่มีเหตุพิเศษ ตำแหน่งนิติกร (ฉบับที่ ๒)
[๓] ข้อ ๙ (๙)
เพิ่มโดยประกาศคณะกรรมการข้าราชการศาลยุติธรรม เรื่อง
การกำหนดเงินเพิ่มสำหรับตำแหน่งที่มีเหตุพิเศษ ตำแหน่งนิติกร (ฉบับที่ ๒)
[๔] ข้อ ๙ (๑๐) เพิ่มโดยประกาศคณะกรรมการข้าราชการศาลยุติธรรม
เรื่อง การกำหนดเงินเพิ่มสำหรับตำแหน่งที่มีเหตุพิเศษ ตำแหน่งนิติกร (ฉบับที่ ๒)
[๕] ราชกิจจานุเบกษา
เล่ม ๑๓๓/ตอนที่ ๓๒ ก/หน้า ๑๐/๒๐ เมษายน ๒๕๕๙